b'\n_START_ARTICLE_\nClassic Racing Revival\n_START_SECTION_\nHist\xc3\xb2ria\n_START_PARAGRAPH_\nA comen\xc3\xa7aments de la d\xc3\xa8cada de 1990, Esteban Fullana, president del Classic Motor Club D\xc3\xa9nia, tingu\xc3\xa9 la idea de celebrar una "Reuni\xc3\xb3 Internacional de Motos Hist\xc3\xb2riques de Gran Premi", una mena de revival del que havia estat el Campionat del M\xc3\xb3n de motociclisme durant l\'\xc3\xa8poca cl\xc3\xa0ssica (quan se\'l coneixia com a Continental Circus i les curses se celebraven en circuits urbans). Des de la primera edici\xc3\xb3, Fullana aconsegu\xc3\xad atraure a D\xc3\xa9nia pilots de motociclisme de renom internacional, molts d\'ells antics campions del m\xc3\xb3n; entre altres, han passat pel Classic Racing Revival Giacomo Agostini, Luigi Taveri, Carlo Ubbiali, Tarquinio Provini, Umberto Masetti, Pier Paolo Bianchi, Silvio Grassetti, Claudio Lusuardi i B\xc3\xb6rje Jansson. Tamb\xc3\xa9 s\'hi ha homenatjat, a t\xc3\xadtol p\xc3\xb2stum, a Mike Hailwood, Santiago Herrero i Ricardo Tormo._NEWLINE_A m\xc3\xa9s, l\xc3\xb2gicament, l\'esdeveniment ha comptat sempre amb una nombrosa representaci\xc3\xb3 de pilots dels Pa\xc3\xafsos Catalans: Salvador Ca\xc3\xb1ellas, Josep Maria Busquets, Min Grau, Ricard Fargas, C\xc3\xa9sar Gracia, Joan Soler Bult\xc3\xb3, Paco Gonz\xc3\xa1lez, Jos\xc3\xa9 Medrano, Ricardo Quintanilla, Pere Auradell, Maurici Aschl o Ignasi Bult\xc3\xb3 s\xc3\xb3n nom\xc3\xa9s alguns dels molts que han passat pel Classic Racing Revival en una o diverses edicions._NEWLINE_Finalment, diverses marques hist\xc3\xb2riques de motocicletes catalanes han estat tamb\xc3\xa9 homenatjades a D\xc3\xa9nia, des de les c\xc3\xa8lebres Derbi, OSSA, Bultaco i Montesa a d\'altres menys conegudes, com ara Mymsa. Sovint, els hereus o antics propietaris d\'aquestes empreses hi assisteixen hi porten algun model singular.\n_START_SECTION_\nActivitats\n_START_PARAGRAPH_\nDurant tot el cap de setmana del Classic Racing Revival, al carrer Marqu\xc3\xa9s de Campo s\'hi exposen les motocicletes participants (juntament amb models singulars de col\xc2\xb7leccionista) i s\'hi organitza un mercat a l\'aire lliure de motocicletes cl\xc3\xa0ssiques, marxandatge, accessoris i altres productes relacionats. El dissabte a la tarda s\'hi fan xerrades amb antics pilots de motociclisme, els quals signen aut\xc3\xb2grafs a qui ho desitgi. Tamb\xc3\xa9 dissabte a la tarda, se celebra la Volta Tur\xc3\xadstica de Motos Antigues, la qual recorre zones properes de la Marina Alta. Ja a la nit, hi ha un sopar de gala, normalment al Restaurant Bona Platja._NEWLINE_El diumenge, de bon mat\xc3\xad, comen\xc3\xa7a l\'exhibici\xc3\xb3 de motos cl\xc3\xa0ssiques de Gran Premi, concentrades al p\xc3\xa0rquing de Torrecremada.'